נחל כלח

[[שושן צחור פורח מעל נחל כלח. ברקע הר טללים ועליו אוניברסיטת חיפה.]]
נחל כֶּלַח הוא נחל אכזב בהר הכרמל באזור הכרמל הגבוה. תחילתו כחצי ק"מ מצפון־מערב לצומת דמון שעל כביש 672 והוא זורם בתלילות על הצלע המערבית של הכרמל לכיוון צפון־מערב ונשפך לנחל גלים באזור מדרום־מערב לאוניברסיטת חיפה. בדרכו חותר הנחל בתוך סלעי גיר ודולומיט. חלקו המצוקי של הנחל מכונה "שווייצריה הקטנה". הנחל הוא חלק משמורת פארק הכרמל בחלק שמורת נחל כלח-נחל גלים.

בשנות ה-40 של המאה ה-20 נסללה דרך מצומת קיבוץ בית אורן אל אזור שווייצריה הקטנה כחלק מתוכנית ההגנה של השלטון הבריטי בתקופת מלחמת העולם השנייה כנגד פלישה גרמנית, המכונה "תוכנית המבצר האחרון". הדרך מגיעה עד חניוני שווייצריה הקטנה, בדרכה עוברת מעל נחל כלח על גשר אבן.

בצלע הצפונית־מזרחית של הנחל, מעל שווייצריה הקטנה, נמצאת מערה גדולה. רוחב האולם המרכזי הוא 7.5 מטר, עומקו 8.5 מטר וגובהו נע בין 2.5–4.5 מטר. בטרסה שבפתח המערה צומחים צמחי גדילן מצוי, ומפתח המערה ניתן לצפות על שווייצריה הקטנה, מורד נחל כלח, וקיבוץ בית אורן. באפיק הנחל קיימת נביעה המצוינת במפות טופוגרפיות בשם "עין כלח". זוהי נביעת חורף המתייבשת בקיץ, מכתשה בגובה 1 מטר מהאפיק עם סדק בקיר ממנה נובעים המים בחורף, סביב הסדק גדלים שיחי פטל.

בתחילתו של הנחל נמצא "מצפור הצוק" ממנו ניתן לצפות על חוף הכרמל. לאורך הנחל עובר שביל מסומן כחול שתחילתו בצומת דמון.

==הצמחייה בנחל==
הצמחייה בנחל היא חורש ים תיכוני הכוללת אלון מצוי ואלה ארצישראלית אליהם נלווים עצי בר-זית בינוני, קטלב מצוי, אשחר, ער אציל, מורן החורש, ואורן ירושלים. חלק מהעצים מתנשאים לגובה של 15 מטר. בחורש צומחים מטפסים, טחבים ושרכים. על המצוקים צומחים פרחים מוגנים או נדירים כמו בן-חצב יקינתוני, שושן צחור, בן-חצב החורש, בוצין אופקי ופעמונית דמשקאית.

==שווייצריה הקטנה==
שווייצריה הקטנה, מעוק עם צנירים
חלקו המצוקי של הנחל מכונה "שווייצריה הקטנה" וגם "העמק הנעלם". זהו מעוק (נקיק סחיפה) צר ועמוק מסלע גיר קשה, הכולל צנירים, מפלים ושפע של צמחייה. אורך הנקיק כ-150 מטר, עומקו בין 20–30 מטר ורוחבו כ-10 מטר. בחלקו העליון צנירים שגובהם נע בין 4–5 מטר. בקרקעית הנקיק נמצאים שני מפלים. הצנירים נמצאים משני צידי הנקיק והם נותנים לו מראה דמוי צינור. בצידו המערבי של הנקיק חוצה את הנחל קו שבר גאולוגי. המעוק נוצר כנראה משילוב של תצורת נוף קרסטית בתהליך גאומורפולוגי. ייתכן והמעוק היה בתחילתו מחילת המסה תת-קרקעית מתחת לאפיק הנחל. כתוצאה מזרימת המים באפיק נשחקה תקרת המחילה, והמחילה הפכה לנקיק, כשהמים זורמים עתה ברצפת המחילה.

==גלריית תמונות==
{| align=center
|<gallery widths="160px" heights="160px" perrow="5">
קובץ:Nahal Kelah 2.jpg| שווייצריה הקטנה, מבט לדרום-מזרח ומראה כללי של הנחל
קובץ:Nahal Kelah 1.jpg| שווייצריה הקטנה, מבט לצפון-מזרח: מצפור הצוק (מימין לאנטנה) ומערת כלח (משמאל למעלה)
קובץ:Kelach Wadi (7).jpg |הגשר על הנחל
קובץ:Kelach Wadi (8).jpg |השביל הכחול בתוך אפיק הנחל
קובץ:Kelach Wadi (2).jpg |המערה מעל הנחל
</gallery>
|}

==לקריאה נוספת==
* "נחל כלח" מדריך ישראל החדש כרך 5: הכרמל וחופו ורמות מנשה, בעריכה סלמאן אבו רוכן ויעקב שורר, הוצאת משרד הביטחון 2001 עמ' 159
* מנחם מרקוס, הר הכרמל סקר נוף ומסלולי טיול, רשות שמורות הטבע, 1997, עמ' 55–56

==קישורים חיצוניים==

* [https://www.tiuli.com/tracks/24/שוויצריה-הקטנה-נחלי-כלח-ונחל-גלים שווייצריה הקטנה: נחלי כלח ונחל גלים], באתר "טיולי", 15 ביוני 2018
* [http://www.teva.org.il/?CategoryID=215&ArticleID=18&Page=1 טיול לנחל כלח], באתר החברה להגנת הטבע
* [http://cms.education.gov.il/EducationCMS/Units/Tiyulim/maslulim/Karmel/Karmel1/ms701.htm טיול לנחל כלח העליון], באתר מנהלת הטיולים של משרד החינוך
* 

כלח